**การมีส่วนร่วมในการจัดการขยะของชาวบ้านในชุมชนแหลมสนอ่อน**

**ตำบลบ่อยาง อำเภอเมือง จังหวัดสงขลา**

**Participation in waste management among villagers in Laem Son On community, Bo Yang Sub-district, Mueang District, Songkhla Province**

ณิชา ทองศรีนุ่น1\* ทิพาพร ชูพุ่ม2 เบญจมาศ ศรีเพชร3 สิดาพร พัทธโน4 นายสุพจน์ บุญช่วย5 สุริชัย ณรงค์ฤทธิ์6 ธวัชชัย ศรีพรงาม7 เกรียงศักดิ์ รัฐกุล8

1,2,3,4,5,6,7,8 มหาวิทยาลัยราชภัฏสงขลา ตำบลเขารูปช้าง อำเภอเมือง จังหวัดสงขลา 90000

\*E-mail: kaonida@yahoo.com

**บทคัดย่อ**

การวิจัยครั้งนี้มีวัตถุประสงค์เพื่อศึกษาพฤติกรรมการมีส่วนร่วมในการจัดการขยะของชาวบ้านในชุมชนแหลมสนอ่อน ตำบลบ่อยาง อำเภอเมือง จังหวัดสงขลา รวมทั้งปัญหา อุปสรรค และข้อเสนอแนะในการจัดการขยะ โดยเป็นการวิจัยเชิงปริมาณ กลุ่มตัวอย่างที่ใช้ในการวิจัยได้แก่ ชาวบ้านในชุมชนแหลมสนอ่อน ตำบลบ่อยาง อำเภอเมือง จังหวัดสงขลา ซึ่งได้มาโดยวิธีการสุ่ม จำนวน 137 คน เก็บข้อมูลด้วยแบบสอบถาม สถิติที่ใช้ในการวิเคราะห์ข้อมูล ได้แก่ ความถี่ ร้อยละ ค่าเฉลี่ย และส่วนเบี่ยงเบนมาตรฐาน

ผลการศึกษาพบว่า ในภาพรวมชาวบ้านในชุมชนแหลมสนอ่อน ตำบลบ่อยาง อำเภอเมือง จังหวัดสงขลา มีส่วนร่วมในการจัดการขยะอยู่ในระดับปานกลาง (คะแนนเฉลี่ย 3.20) โดยที่พฤติกรรมด้านการให้ความร่วมมือแก้ไขปัญหาอยู่ในระดับปานกลาง (คะแนนเฉลี่ย 2.68) พฤติกรรมด้านการร่วมปฏิบัติอยู่ในระดับปานกลาง (คะแนนเฉลี่ย 3.40) และพฤติกรรมด้านการร่วมลดปริมาณขยะมูลฝอย อยู่ในระดับปานกลาง (คะแนนเฉลี่ย 3.54) ตามลำดับ ส่วนข้อเสนอแนะในการคัดแยกขยะนั้นชาวบ้านในชุมชนแหลมสนอ่อน ตำบลบ่อยาง อำเภอเมือง จังหวัดสงขลาส่วนใหญ่เห็นว่าควรจัดถังขยะเพิ่มเติมหรือมีจุดเก็บขยะที่มากกว่านี้ ควรมีการเก็บขนขยะให้เป็นระบบและมีการเก็บให้ถี่ขึ้นและควรมีการอบรมให้ความรู้เรื่องการคัดแยกขยะให้มากกว่านี้

**คำสำคัญ:** การมีส่วนร่วม การจัดการขยะ ชาวบ้าน

**Abstract**

The purpose of this research was to study the participation behavior in waste management among villagers in Laem Son On community, Bo Yang sub-district, Muang district, Songkhla province, as well as problems, obstacles and recommendations for waste management. This study was a quantitative research. The sample consisted of 137 households in Laem Son On community, Bo Yang sub-district, Muang district, Songkhla province, obtained by simple random sampling. Data were collected by questionnaires. The statistics used were frequency, percentage, mean and standard deviation.

The results showed that the villagers' overall participation in waste management were at a moderate level (mean = 3.20). The cooperative behavior in problem solving was at a moderate level (mean = 2.68). The operational behavior was at a moderate level. collaborative behavior was at a moderate level (mean = 2.68). The behavior of participation in the reduction of solid waste was at a moderate level (mean = 3.54), respectively. As for the suggestion of waste sorting, most villagers are of the opinion that additional bins should be provided or additional waste collection points. There should be a systematic waste management and collection more frequently, and more knowledge on waste separation should be provided.

**Keywords:** Participation, Waste Management, Villagers

**บทนำ**

ปัญหาขยะถือเป็นปัญหาสิ่งแวดล้อมที่สำคัญในชุมชนต่าง ๆ ผลจากการสำรวจปี 2562 มีปริมาณขยะมูลฝอยเกิดขึ้นประมาณ 28.71 ล้านตัน (เพิ่มขึ้นจากปี 2561 ร้อยละ 3) เนื่องจากการขยายตัวของชุมชนเมือง การเพิ่มขึ้นของจำนวนประชากรแฝงจากแรงงานต่างด้าวที่เข้ามาทำงาน พฤติกรรมการบริโภคของประชาชนที่นิยมความสะดวกสบายมากขึ้น โดยเฉพาะการส่งสินค้าจากบริการสั่งซื้อออนไลน์ สินค้าและบริการสั่งอาหาร ทำให้เกิดขยะพลาสติกถึงมือผู้บริโภคเป็นจำนวนมาก และการเพิ่มขึ้นของนักท่องเที่ยวที่เกิดจากการส่งเสริมการท่องเที่ยว การจัดการขยะมูลฝอยมีแนวโน้มดีขึ้น โดยขยะมูลฝอยชุมชนได้ถูกคัดแยก ณ ต้นทางและนำกลับไปใช้ประโยชน์ 12.52 ล้านตัน (ร้อยละ 44 ของปริมาณขยะมูลฝอยที่เกิดขึ้น) ทั้งนี้ ขยะมูลฝอยที่เหลือจากการคัดแยกและนำำไปใช้ประโยชน์แล้วจะถูกนำไปกำจัดอย่างถูกต้อง 9.81 ล้านตัน (ร้อยละ 34 ของปริมาณขยะมูลฝอยที่เกิดขึ้น) สถานที่กำจัดขยะมูลฝอยชุมชนที่เปิดดำเนินงาน ในปี 2562 มี 2,666 แห่ง และสถานีขนถ่ายขยะมูลฝอยชุมชน 25 แห่ง ทั้งนี้ มีการศึกษาวัฏจักรชีวิตของผลิตภัณฑ์พลาสติกเป้าหมายในปี 2561 จากปริมาณ 2.22 ล้านตัน เกิดเป็นขยะในปี 2562 จำนวน 1.91 ล้านตัน และยังพบว่าขยะทะเลที่เกิดขึ้น 2 อันดับแรกเป็นขยะพลาสติก ส่งผลกระทบต่อทัศนียภาพไปจนถึงการตายของสัตว์ทะเลและสัตว์ป่า (นันทา ขุนภักดี และกระทรวงทรัพยากรธรรมชาติและสิ่งแวดล้อม, 2563)

จังหวัดสงขลา เป็นจังหวัดที่มีการพัฒนาตั้งแต่อดีตจนถึงปัจจุบัน ทำให้มีปริมาณประชาชนเข้ามาอาศัยอยู่เป็นจำนวนมาก มีรูปแบบสังคมที่เป็นทั้งสังคมชนบท และเมืองสงขลาเป็นเมืองที่ติดกับชายฝั่ง ในทุกๆปีคนในชุมชนจะเห็นขยะจำนวนมหาศาลมาเกยบนชายหาด รวมถึงขยะจากกิจกรรมการท่องเที่ยวบริเวณชายหาด ขยะที่พบส่วนใหญ่จะเป็นพลาสติก ขวดน้ำดื่ม ถุงขนม และอุปกรณ์ประมง เช่น ทุ่น เศษอวน เชือก เป็นต้น มีปริมาณขยะมูลฝอยชุมชน ประมาณ 1,613 ตันต่อวัน แบ่งเป็นขยะมูลฝอยที่เกิดจากเทศบาล จำนวน 1,071 ตันต่อวัน และเป็นขยะมูลฝอยที่เกิดในเขตองค์การบริหารส่วนตำบล จำนวน 542 ตันต่อวัน (พิจารณาจากอัตราการเกิดขยะมูลฝอยเทศบาลนคร 1.89 กิโลกรัมต่อคนต่อวัน เทศบาลเมือง 1.15 กิโลกรัมต่อคนต่อวัน เทศบาลตำบล 1.02 กิโลกรัมต่อคนต่อวัน องค์การบริหารส่วนตำบล 0.91 กิโลกรัมต่อคนต่อวัน) แต่มีอัตราการนำขยะมูลฝอยกลับมาใช้ประโยชน์ใหม่ได้เพียง ร้อยละ 16.6 เท่านั้น ซึ่งยังมีจำนวนขยะมูลฝอยอีกเป็นจำนวนมากที่ไม่ได้รับแยกขยะเพื่อนำไปใช้ประโยชน์ในด้านต่าง ๆ (กรมควบคุมมลพิษ, 2555) จากสถานการณ์ดังกล่าว ทำให้ทราบได้ว่าการจัดการกับปัญหาขยะมหาศาลเหล่านี้ไม่สามารถผลักให้เป็นภาระของบุคคลใดบุคคลหนึ่ง หรือหน่วยงานใดหน่วยงานหนึ่ง หากแต่ทุกคนจะต้องเข้ามามีส่วนร่วมในการลดคัดแยกและใช้ประโยชน์จากขยะมูลฝอย โดยเริ่มจากตนเอง ครอบครัว หมู่บ้าน หรือชุมชน สถานประกอบการต่าง ๆ ก็จะสามารถช่วยแก้ไขปัญหาขยะได้และยังช่วยให้ประหยัดงบประมาณและทรัพยากรธรรมชาติอีกด้วย

ชุมชนแหลมสนอ่อน เป็นชุมชนที่ตั้งอยู่บนที่ดินราชพัสดุ โดยเป็นชุมชนที่ทางหน่วยงานทางราชการได้ทำการรื้อย้ายร้านค้ามาจากบริเวณหาดสมิหลา (หน้าถ้ำ) ตั้งแต่ปี พ.ศ. 2525 มีเนื้อที่ 130 ไร่ แปลงหมายเลขทะเบียนที่สข 553 ได้จัดตั้งเป็นชุมชนแหลมสนอ่อนเมื่อวันที่ 18 กันยายน พ.ศ. 2560 โดยนายกเทศมนตรีนครสงขลา มีอาณาเขตทิศเหนือ ติดต่อกับทะเลสาบสงขลา ทิศใต้ ติดต่อกับถนนแหลมสนอ่อน (ติดกำแพงทหารเรือ) ทิศตะวันออก ติดต่อกับถนนแหลมสนอ่อน ทิศตะวันตก ติดต่อกับทะเลสาบสงขลา ประชากรส่วนมากประกอบอาชีพค้าขายเป็นส่วนใหญ่และมีอุตสาหกรรมในครัวเรือน เช่น ทำน้ำบูดู น้ำยาล้างจาน จากการสำรวจบริเวณพื้นที่ทั่วไปของชุมชน พบว่ามีขยะและถังขยะเป็นจำนวนมากซึ่งเป็นทั้งถังขยะของครัวเรือนและถังขยะตามแหล่งท่องเที่ยว ประกอบกับพื้นที่ในชุมชนอยู่ติดกับทะเล ทำให้ขยะมีปริมาณมากขึ้น และจากสถานการณ์ที่ผ่านมาเกี่ยวกับปัญหาของขยะ พบว่าคนในชุมชนยังขาดการมีส่วนร่วมในการแก้ไขปัญหาดังกล่าว โดยส่วนใหญ่ ผู้ที่เข้ามาเห็นความสำคัญของขยะในชุมชนแหลมสนอ่อน คือ ภาครัฐ ภาคเอกชน องค์กรอิสระ หรือแม้กระทั่งนักเรียน นักศึกษา ที่ต้องการเข้ามามีส่วนร่วมในการแก้ไขปัญหาขยะเหล่านี้ แต่ปัญหาขยะจะยังไม่หมดไป หากคนในชุมชนแหลมสนอ่อน ไม่รู้จักปรับเปลี่ยนพฤติกรรม หรือร่วมกันมีส่วนร่วมในการแก้ไขปัญหาขยะ ด้วยเหตุนี้ผู้วิจัยจึงสนใจที่จะศึกษาพฤติกรรมการมีส่วนร่วมในการคัดแยกขยะของชาวบ้านในชุมชนแหลมสนอ่อน ตำบลบ่อยาง อำเภอเมือง จังหวัดสงขลา เพื่อเป็นข้อมูลสำหรับผู้ที่เกี่ยวข้องและชุมชนในการนำไปใช้ประกอบการแก้ไขปรับเปลี่ยนพฤติกรรมในการจัดการขยะต่อไป

**วัตถุประสงค์ของการวิจัย**

2.1 เพื่อศึกษาพฤติกรรมการมีส่วนร่วมในการจัดการขยะของชาวบ้านในชุมชนแหลมสนอ่อน ตำบลบ่อยาง อำเภอเมือง จังหวัดสงขลา

2.2 เพื่อเสนอมาตรการเพื่อให้มีส่วนร่วมในการจัดการขยะของชาวบ้านในชุมชนแหลมสนอ่อน ตำบลบ่อยาง อำเภอเมือง จังหวัดสงขลา

**กรอบแนวคิดการวิจัย**

ตัวแปรอิสระ ตัวแปรตาม

ปัจจัยส่วนบุคคล

- เพศ

- อายุ

- ระดับการศึกษา

- อาชีพ

การมีส่วนร่วมในการจัดการขยะในชุมชนแหลมสนอ่อน ตำบลบ่อยาง อำเภอเมือง จังหวัดสงขลา

- การให้ความร่วมมือแก้ไขปัญหา

- การร่วมปฏิบัติการ

- การร่วมลดปริมาณขยะมูลฝอย

ภาพที่ 1 กรอบแนวคิดการวิจัย

**ขอบเขตการวิจัย**

1. ขอบเขตด้านตัวแปรที่ศึกษา ประกอบด้วย

1.1 ตัวแปรต้น ได้แก่ ข้อมูลส่วนบุคคล ประกอบด้วย เพศ อายุ ระดับการศึกษา อาชีพ

1.2 ตัวแปรตาม ได้แก่ พฤติกรรมการมีส่วนร่วมในการจัดการขยะในชุมชนแหลมสน

อ่อน ตำบลบ่อยาง อำเภอเมือง จังหวัดสงขลา ประกอบด้วย 1) การให้ความร่วมมือแก้ไขปัญหา 2) การร่วมปฏิบัติการ 3) การร่วมลดปริมาณขยะมูลฝอย

2. ขอบเขตด้านพื้นที่ ได้แก่ ชุมชนแหลมสนอ่อน ตำบลบ่อยาง อำเภอเมือง จังหวัดสงขลา

**วิธีการดำเนินการวิจัย**

1. ประชากรที่ใช้ในการศึกษา ประชากรเป้าหมายในการศึกษาครั้งนี้ประกอบด้วยครัวเรือนในชุมชนแหลมสนอ่อน ตำบลบ่อยาง อำเภอเมือง จังหวัดสงขลา ทั้งหมด 208 คน (เทศบาลนครสงขลา, 2563)

2. กลุ่มตัวอย่าง กลุ่มตัวอย่างที่ใช้ในการศึกษาครั้งนี้ ได้แก่ครัวเรือนในชุมชนแหลมสนอ่อน ตำบลบ่อยาง อำเภอเมือง จังหวัดสงขลา ซึ่งได้จากการเทียบเคียงตามตารางสำเร็จรูปของ ยามาเน่ (Taro Yamane,1976 อ้างถึงใน สุชาติ ประสิทธิ์รัฐสินธิ์, 2545) จำนวน 137 คน

3. วิธีการสุ่มกลุ่มตัวอย่าง ในการศึกษาครั้งนี้ ผู้วิจัยใช้วิธีการสุ่มแบบบังเอิญ (Accidental Sampling) โดยลงพื้นที่แจกแบบสอบถามให้กับครัวเรือนที่อาศัยอยู่ในเขตชุมชนแหลมสนอ่อน ตำบลบ่อยาง อำเภอเมือง จังหวัดสงขลา

4. เครื่องมือที่ใช้ในการวิจัย เครื่องมือที่ใช้ในการรวบรวมข้อมูลในการวิจัยครั้งนี้ เป็นแบบสอบถามการมีส่วนร่วมในการจัดการขยะของชาวบ้านในชุมชนแหลมสนอ่อน ตำบลบ่อยาง อำเภอเมือง จังหวัดสงขลา จำนวน 17 ข้อจาก 3 ด้าน ได้แก่ ด้านความร่วมมือแก้ไขปัญหา ด้านการร่วมปฏิบัติ ด้านการร่วมลดปริมาณขยะมูลฝอย ตรวจสอบความเที่ยงตรงเชิงเนื้อหาโดยผู้ทรงคุณวุฒิจำนวน 3 ท่าน มีค่าความเชื่อมั่นของแบบสอบถามทั้งฉบับเท่ากับ .85 และผู้วิจัยได้กำหนดเกณฑ์เฉลี่ยระดับการมีส่วนร่วมโดยใช้สูตรคำนวณช่วงกว้างของชั้น (มัลลิกา บุนนาค, 2542) โดยใช้ค่าความคลาดเคลื่อนที่ร้อยละ 5 หรือ 0.05 ดังสูตรต่อไปนี้

ความกว้างอันตรภาคชั้น = คะแนนสูงสุด – คะแนนต่ำสุด

ช่วงคะแนน

= 5 - 1

3

= 1.33

การมีส่วนร่วมมาก ค่าเฉลี่ยเท่ากับ 3.68 – 5.00

การมีส่วนร่วมปานกลาง ค่าเฉลี่ยเท่ากับ 2.34 – 3.67

การมีส่วนร่วมน้อย ค่าเฉลี่ยเท่ากับ 1.00 – 2.33

5. สถิติที่ใช้ในการวิเคราะห์ข้อมูล

5.1 สถิติพื้นฐาน ได้แก่ ค่าร้อยละ (Percentage) และการหาค่าเฉลี่ย (Mean: µ) ค่าส่วนเบี่ยงเบนมาตรฐาน (Standard deviation: σ)

5.2 สถิติที่ใช้หาค่าความเชื่อมั่นของแบบสอบถาม ได้แก่ ความเชื่อมั่น (Reliability) การทดสอบหาค่าความเชื่อมั่นของแบบสอบถาม โดยวิธีหาค่าสัมประสิทธิ์แอลฟ่า (α-Coefficient) ของครอนบาซ (Cronbach’s alpha coefficient)

**ผลการวิจัย**

ผลการวิจัยเรื่องการมีส่วนร่วมในการจัดการขยะของชาวบ้านในชุมชนแหลมสนอ่อน ตำบลบ่อยาง อำเภอเมือง จังหวัดสงขลา นำเสนอข้อมูลได้ดังนี้

1. ข้อมูลทั่วไปของผู้ตอบแบบสอบถาม

**ตารางที่ 1** ข้อมูลทั่วไปของผู้ตอบแบบสอบถาม

|  |  |  |  |
| --- | --- | --- | --- |
|  | **ข้อมูลทั่วไป** | **จำนวน**  **(n=137)** | **ร้อยละ** |
| 1. เพศ | ชาย | 58 | 42.30 |
|  | หญิง | 79 | 57.70 |
| 2. อายุ | 15 – 24 ปี | 15 | 10.90 |
|  | 25 - 34 ปี | 29 | 21.20 |
|  | 35 - 44 ปี | 29 | 21.20 |
|  | 45 – 54 ปี | 23 | 16.80 |
|  | มากกว่า 55 ปี | 41 | 29.90 |
| 3. ระดับการศึกษา | มัธยมศึกษาตอนต้น | 56 | 40.90 |
|  | มัธยมศึกษาตอนปลาย / ปวช. | 56 | 40.90 |
|  | ปริญญาตรี | 25 | 18.20 |
| 4. อาชีพ | รับจ้าง | 77 | 56.20 |
|  | รับราชการ | 6 | 4.40 |
|  | เกษตรกร | 5 | 3.60 |
|  | ธุรกิจส่วนตัว | 35 | 25.50 |
|  | นักเรียน / นักศึกษา | 4 | 2.90 |
|  | พนักงานบริษัท | 8 | 5.80 |
|  | อื่น ๆ | 2 | 1.50 |
|  | **รวม** | **137** | **100.00** |

จากตารางที่ 1 พบว่าผู้ตอบแบบสอบถามส่วนใหญ่เป็นเพศหญิงจำนวน 79 คน คิดเป็นร้อยละ 57.70 รองลงเป็นเพศชายจำนวน 58 คน คิดเป็นร้อยละ 42.30 มีอายุมากกว่า 55 ปี จำนวน 41 คนคิดเป็นร้อยละ 29.90 มีอายุระหว่าง 25 - 34 ปีและมีอายุระหว่าง 35 - 44 ปี จำนวน 29 คนเท่ากัน คิดเป็นร้อยละ 21.20 เท่ากัน ส่วนระดับการศึกษานั้นส่วนใหญ่จบการศึกษาระดับมัธยมศึกษาตอนต้น จำนวน 56 คน และจบการศึกษาระดับมัธยมศึกษาตอนปลายหรือ ปวช. จำนวน 56 คนเท่ากัน คิดเป็นร้อยละ 40.90 ในด้านการประกอบอาชีพ ส่วนใหญ่ผู้ตอบแบบสอบถามประกอบอาชีพรับจ้าง จำนวน 77 คน คิดเป็นร้อยละ 56.20 รองลงมาได้แก่ประกอบอาชีพธุรกิจส่วนตัว จำนวน 35 คน คิดเป็นร้อยละ 25.50 ตามลำดับ

2. การมีส่วนร่วมในการจัดการขยะ จากการเก็บข้อมูลโดยใช้แบบสอบถาม ในเรื่องการมีส่วนร่วมในการจัดการขยะของชาวบ้านในชุมชนแหลมสนอ่อน ตำบลบ่อยาง อำเภอเมือง จังหวัดสงขลา สามารถสรุปได้ดังแสดงในตารางที่ 2

**ตารางที่ 2** การมีส่วนร่วมในการจัดการขยะ

|  |  |  |  |
| --- | --- | --- | --- |
| **การมีส่วนร่วมในการจัดการขยะ** | **ระดับการมีส่วนร่วม** | | |
| ***Mean*** | ***SD*** | **ความหมาย** |
| **1.** **ด้านความร่วมมือแก้ไขปัญหา** |  |  |  |
| 1.1 ท่านไปร่วมให้ข้อมูลเรื่องปัญหาขยะเมื่อเทศบาลหรือชุมชนมีการ  นัดประชุม | 2.65 | 0.81 | ปานกลาง |
| 1.2 ท่านแจ้งเทศบาลทันทีที่รถขยะไม่มาเก็บตามเวลา | 2.78 | 0.86 | ปานกลาง |
| 1.3 ท่านบอกหรือตักเตือนเมื่อเจ้าหน้าที่จัดเก็บขยะหกเลอะเทอะ | 2.51 | 0.85 | ปานกลาง |
| 1.4 ท่านเคยเสนอแนะแนวทางแก้ไขปัญหาขยะให้แก่เทศบาลหรือ  ชุมชน | 2.64 | 0.93 | ปานกลาง |
| 1.5 ท่านชักชวนเพื่อนบ้านให้ช่วยกันดูแลเรื่องปัญหาขยะมูลฝอยใน  ชุมชน | 2.80 | 0.84 | ปานกลาง |
| **ภาพรวมด้านความร่วมมือแก้ไขปัญหา** | **2.68** | **0.86** | **ปานกลาง** |
| **2. ด้านการร่วมปฏิบัติ** |  |  |  |
| 2.1 ท่านแยกขยะก่อนทิ้ง | 3.82 | 0.86 | มาก |
| 2.2 ท่านทิ้งขยะลงในถังที่เทศบาลจัดหาให้ | 4.21 | 0.98 | มาก |
| 2.3 ท่านแยกขยะเปียกใส่ถุงปิดเรียบร้อย | 4.32 | 0.89 | มาก |
| 2.4 ท่านทิ้งขยะในที่ว่างหรือข้างทาง | 1.66 | 0.69 | น้อย |
| 2.5 ท่านชำระค่าธรรมเนียมการเก็บขนขยะให้ชุมชนหรือเทศบาล | 4.44 | 0.87 | มาก |
| 2.6 ท่านเข้าร่วมกิจกรรมรักษาความสะอาดที่ชุมชนหรือเทศบาลจัด  ให้ | 3.21 | 0.93 | ปานกลาง |

**ตารางที่ 2** การมีส่วนร่วมในการจัดการขยะ (ต่อ)

|  |  |  |  |
| --- | --- | --- | --- |
| **การมีส่วนร่วมในการจัดการขยะ** | **ระดับการมีส่วนร่วม** | | |
| ***Mean*** | ***SD*** | **ความหมาย** |
| **2. ด้านการร่วมปฏิบัติ** |  |  |  |
| 2.7 ท่านเผาขยะในบริเวณบ้าน | 2.36 | 0.81 | ปานกลาง |
| 2.8 ท่านนำเศษอาหารไปเลี้ยงสัตว์ | 3.20 | 0.83 | ปานกลาง |
| **ภาพรวมด้านการร่วมปฏิบัติ** | **3.40** | **0.86** | **ปานกลาง** |
| **3. ด้านการร่วมลดปริมาณขยะมูลฝอย** |  |  |  |
| 3.1 ท่านนำถุงพลาสติกหูหิ้วที่ยังมีสภาพดีนำกลับมาใช้ใหม่ | 3.11 | 0.88 | ปานกลาง |
| 3.2 ท่านนำขวดน้ำปลาที่ใช้หมดแล้วมาล้างทำความสะอาดแล้ว  นำไปใช้ประโยชน์อย่างอื่น | 4.02 | 0.76 | มาก |
| 3.2 ท่านแยกเศษกระดาษและเศษโลหะขวดแก้ว ขวดพลาสติก เก็บ  ไว้ขาย | 3.31 | 0.89 | ปานกลาง |
| 3.3 ท่านใช้เศษหญ้า เศษใบไม้ คลุมดิน มากกว่าการทิ้งลงไปในถัง  ขยะ | 3.71 | 0.82 | มาก |
| **ภาพรวมด้านการร่วมลดปริมาณขยะมูลฝอย** | **3.54** | **0.84** | **ปานกลาง** |
| **ภาพรวมการมีส่วนร่วมในการจัดการขยะ** | **3.20** | **0.85** | **ปานกลาง** |

จากตารางที่ 2 พบว่าในภาพรวม การมีส่วนร่วมในการจัดการขยะอยู่ในระดับ ปาน กลาง (คะแนนเฉลี่ยเท่ากับ 3.20) โดยด้านความร่วมมือแก้ไขปัญหาในภาพรวม อยู่ในระดับปานกลาง (คะแนนเฉลี่ยเท่ากับ 2.68) ข้อที่มีคะแนนสูงสุด ได้แก่ การชักชวนเพื่อนบ้านให้ช่วยกันดูแลเรื่องปัญหาขยะมูลฝอยในชุมชน (คะแนนเฉลี่ยเท่ากับ 2.80) รองลงมาได้แก่ การแจ้งเทศบาลทันทีที่รถขยะไม่มาเก็บตามเวลา (คะแนนเฉลี่ยการมีส่วนร่วมเท่ากับ 2.78) และการไปร่วมให้ข้อมูลเรื่องปัญหาขยะเมื่อเทศบาลหรือชุมชนมีการนัดประชุม (คะแนนเฉลี่ยเท่ากับ 2.65) ตามลำดับ

ด้านการร่วมปฏิบัติ ในภาพรวมอยู่ในระดับปานกลาง (คะแนนเฉลี่ยเท่ากับ 3.40) ข้อที่มีคะแนนสูงสุด ได้แก่การชำระค่าธรรมเนียมการเก็บขนขยะให้ชุมชนหรือเทศบาล (คะแนนเฉลี่ยเท่ากับ 4.44) รองลงมาได้แก่การแยกขยะเปียกใส่ถุงปิดเรียบร้อย (คะแนนเฉลี่ยเท่ากับ 4.32) และการทิ้งขยะลงในถังที่เทศบาลจัดหาให้ (คะแนนเฉลี่ยเท่ากับ 4.21) ตามลำดับ

ส่วนด้านการร่วมลดปริมาณขยะมูลฝอย ในภาพรวมอยู่ในระดับปานกลาง (คะแนนเฉลี่ยเท่ากับ 3.54) ข้อที่มีคะแนนสูงสุด ได้แก่การนำขวดน้ำปลาที่ใช้หมดแล้วมาล้างทำความสะอาดแล้วนำไปใช้ประโยชน์อย่างอื่น เช่น นำไปทำเป็นขยะรีไซเคิลเป็นขวดใส่ปลากัด (คะแนนเฉลี่ยเท่ากับ 4.02) ข้อที่มีคะแนนต่ำสุดได้แก่ การนำถุงพลาสติกหูหิ้วที่ยังมีสภาพดีนำกลับมาใช้ใหม่ (คะแนนเฉลี่ยเท่ากับ 3.11)

3. ข้อเสนอแนะในการจัดการขยะของชาวบ้านในชุมชนแหลมสนอ่อน ตำบลบ่อยาง อำเภอเมือง จังหวัดสงขลา

จากการเก็บข้อมูลโดยใช้แบบสอบถาม ผู้ตอบแบบสอบถามได้ให้ข้อเสนอแนะในการจัดการขยะ สามารถสรุปได้ดังแสดงในตารางที่ 3

**ตารางที่ 3** ข้อเสนอแนะในการจัดการขยะ

|  |  |  |
| --- | --- | --- |
| **ข้อเสนอแนะในการจัดการขยะของชาวบ้าน**  **ในชุมชนแหลมสนอ่อน** | **จำนวน (คน)** | **ร้อยละ** |
| ควรจัดถังขยะเพิ่มเติมหรือมีจุดเก็บขยะมากกว่านี้ | 27 | 31.76 |
| ควรมีการเก็บขนขยะให้เป็นระบบและมีการเก็บให้ถี่ขึ้น | 22 | 25.88 |
| ควรมีการอบรมให้ความรู้เรื่องจัดการขยะให้มากกว่านี้ | 17 | 20.00 |
| ควรส่งเสริมให้แต่ละบ้านมีการจัดการขยะในครัวเรือน | 11 | 12.94 |
| ควรมีการประชาสัมพันธ์ให้มีการจัดการขยะผ่านสื่อต่าง ๆ เช่น  ป้ายโฆษณา | 8 | 9.41 |
| **รวม** | **85** | **100.00** |

จากตารางที่ 3 พบว่าผู้ตอบแบบสอบถามได้ให้ข้อเสนอแนะ ทางเทศบาลหรือชุมชนนั้นควรจัดถังขยะเพิ่มเติมหรือมีจุดเก็บขยะมากกว่านี้ จำนวน 27 คน คิดเป็นร้อยละ 31.76 รองลงมา คือควรมีการเก็บขนขยะให้เป็นระบบและควรมีการเก็บให้ถี่ขึ้น จำนวน 22 คน คิดเป็นร้อยละ 25.88 และควรมีการอบรมให้ความรู้เรื่องการจัดการขยะให้มากกว่านี้ จำนวน 17 คน คิดเป็นร้อยละ 20.00 ตามลำดับ

**สรุปและอภิปรายผลการวิจัย**

1. ข้อมูลทั่วไปของผู้ตอบแบบสอบถาม ผู้ตอบแบบสอบถามทั้งหมด 137 คน ส่วนใหญ่เป็นเพศหญิงร้อยละ 57.70 เพศชาย ร้อยละ 42.30 ส่วนใหญ่มีอายุมากกว่า 55 ปีคิดเป็นร้อยละ 29.90 มีอายุระหว่าง 25 - 34 ปีและ 35 - 44 ปี คิดเป็นร้อยละ 21.20 เท่ากัน ส่วนระดับการศึกษานั้นส่วนใหญ่จบการศึกษาระดับมัธยมศึกษาตอนต้นและระดับมัธยมศึกษาตอนปลาย หรือ ปวช. คิดเป็นร้อยละ 40.90 เท่ากัน ประกอบอาชีพรับจ้างร้อยละ 56.20 รองลงมาได้แก่ธุรกิจส่วนตัว คิดเป็นร้อยละ 25.50 ตามลำดับ

2. ผลการศึกษาการมีส่วนร่วมในการจัดการขยะของชาวบ้านในชุมชนแหลมสนอ่อน

ตำบลบ่อยาง อำเภอเมือง จังหวัดสงขลา พบว่าอยู่ในระดับปานกลาง (คะแนนเฉลี่ยเท่ากับ 3.20) การศึกษาดังกล่าวนี้สอดคล้องกับงานวิจัยของ ฒาลิสา เนียมมณี และเกศสิรี ปั้นธุระ (2549) ที่ได้ศึกษาพฤติกรรมการคัดแยกขยะมูลฝอยของประชาชนในเขตดินแดง พบว่าประชาชนในเขตดินแดงมีพฤติกรรมการคัดแยกมูลฝอยในระดับปานกลางและสอดคล้องกับงานวิจัยของ จรรยา ปานพรม (2554) ที่ได้ศึกษาการมีส่วนร่วมในการคัดแยกขยะมูลฝอยของครัวเรือน จากเทศบาลตำบลคลองจิก อำเภอบางปะอิน จังหวัดพระนครศรีอยุธยา พบว่าระดับการมีส่วนร่วมในการคัดแยกขยะมูลฝอยของครัวเรือนในภาพรวมอยู่ในระดับปานกลาง แต่ขัดแย้งกับงานวิจัยของ วิลาสินี เพชรวงศ์ (2547) ที่ได้ศึกษาการมีส่วนร่วมของประชาชนในชุมชนริมคลองพระโขนง เขตคลองเตย กรุงเทพมหานคร ในการจัดการขยะมูลฝอย พบว่า ประชาชนในพื้นที่มีส่วนร่วมในการปฏิบัติอยู่ในระดับต่ำ ทั้งนี้อาจเนื่องมาจากชาวบ้านในชุมชนแหลมสนอ่อน ได้ให้ความสนใจ ความสำคัญของการคัดแยกขยะและเข้าร่วมกิจกรรมการจัดการขยะ โดยไม่คิดว่าไม่ใช่หน้าที่ของใครหรือหน่วยงานใดหน่วยงานหนึ่งซึ่งสอดคล้องกับคะแนนพฤติกรรมด้านการร่วมปฏิบัติการที่อยู่ในระดับปานกลาง

**ข้อเสนอแนะ**

1. เทศบาลหรือหน่วยงานที่เกี่ยวข้อง ควรส่งเสริมการให้ความรู้ความเข้าใจ ปลูกฝังทัศนคติที่ดี เห็นคุณค่าของขยะให้กับชุมชนให้มากขึ้น โดยการรณรงค์ประชาสัมพันธ์ในรูปแบบต่าง ๆ เช่น สื่อออนไลน์ ใบปิดโฆษณาตามจุดสาธารณะ เป็นต้น เพื่อให้ความรู้ที่ถูกต้องเกี่ยวกับการแยกประเภทของขยะ และวิธีการคัดแยกเพื่อเพิ่มมูลค่าในการขายขยะมูลฝอยรีไซเคิล อีกทั้งควรจัดตั้งงบประมาณและสนับสนุนกิจกรรมอย่างจริงจังและต่อเนื่อง

2. เทศบาลหรือหน่วยงานที่เกี่ยวข้องควรจัดภาชนะรองรับขยะมูลฝอยให้เพียงพอกับความต้องการของชุมชน ควรเพิ่มจุดรับขยะและเพิ่มความถี่ในการจัดรถรับทิ้งขยะ หรืออาจส่งเสริมให้มีร้านรับซื้อของเก่าที่สามารถอยู่ร่วมกับชุมชนภายในชุมชน หรือตั้งในรูปแบบของธนาคารรับซื้อขยะมูลฝอยที่สามารถรีไซเคิลได้

**เอกสารอ้างอิง**

กรมควบคุมมลพิษ กระทรวงทรัพยากรธรรมชาติและสิ่งแวดล้อม. (2555). แผนจัดการมลพิษ พ.ศ.

2555-2559 (พิมพ์ครั้งที่ 1).กรุงเทพฯ:กองแผนงานและประเมินผลกรมควบคุมมลพิษ.

จรรยา ปานพรม. (2554). การมีส่วนร่วมในการคัดแยกขยะมูลฝอยของครัวเรือน:เทศบาลตำบล

คลองจิก อำเภอบางประอิน จังหวัดพระนครศรีอยุธยา. การค้นคว้าอิสระปริญญาวิทยา

ศาสตรมหาบัณฑิต สาขาวิชาการจัดการสิ่งแวดล้อม คณะพัฒนาสังคมและสิ่งแวดล้อม

สถาบันบัณฑิตพัฒนบริหารศาสตร์.

เทศบาลนครสงขลา. (2564). ข้อมูลพื้นฐานชุมชน, สืบค้นเมื่อ พฤษภาคม 2564. จาก

https://www.songkhlacity.go.th/2020/content\_community/cate/2?community\_cid=5

นันทา ขุนภักดี และ กระทรวงทรัพยากรธรรมชาติและสิ่งแวดล้อม. (2563). รายงานสถานการณ์

สถานที่กำจัดขยะมูลฝอยชุมชนของประเทศไทย ปี พ.ศ. 2562 . กรุงเทพฯ :กรม

ควบคุมมลพิษ

ฒาลิศา เนียมมณี และเกศสิรี ปั้นธุระ. (2549). พฤติกรรมการคัดแยกขยะมูลฝอยของประชาชนใน

เขตดินแดง กรุงเทพมหานคร. รายงานการวิจัย สถาบันวิจัยและพัฒนา มหาวิทยาลัย

ราชภัฏสวนสุนันทา.

มัลลิกา บุนนาค. (2542). สถิติเพื่อการตัดสินใจ (พิมพ์ครั้งที่ 4). กรุงเทพฯ: โรงพิมพ์แห่งจุฬาลงกรณ์

มหาวิทยาลัย.

วิลาสินี เพชรวงค์. (2547). การมีส่วนร่วมของประชาชนในการจัดการขยะมูลฝอย: ศึกษากรณี

ชุมชนริมคลองพระโขนง เขตคลองเตย กรุงเทพมหานคร. ภาคนิพนธ์คณะพัฒนาสังคม

สถาบันบัณฑิตพัฒนบริหารศาสตร์.

สุชาติ ประสิทธ์ิรัฐสินธุ์. (2545). การใช้สถิติในการวิจัยอย่างถูกต้องและได้มาตรฐานสากล.

กรุงเทพฯ: บริษัท เฟื่องฟ้า พริ้นติ้ง จำกัด.